Document ID: 32003R1761

Κανονισμός (ΕΚ) αριθ. 1761/2003 της Επιτροπής
της 7ης Οκτωβρίου 2003
περί παρεκκλίσεως, για την περίοδο 2003/04, από τον κανονισμό (ΕΚ) αριθ. 2461/1999 όσον αφορά τη χρήση των γαιών που βρίσκονται υπό καθεστώς προσωρινής παύσης καλλιέργειας σε ορισμένα κράτη μέλη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), όπως τροποποιήθηκε τελευταία από τον κανονισμό (ΕΚ) αριθ. 1038/2001(2), και ιδίως το άρθρο 9,
Εκτιμώντας τα ακόλουθα:
(1) Το άρθρο 7 δεύτερο εδάφιο του κανονισμού (ΕΚ) αριθ. 2461/1999 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 345/2002(4), προβλέπει ότι, σε περίπτωση που η τροποποίηση της σύμβασης οδηγεί σε μείωση της έκτασης που καλύπτεται από την σύμβαση ή εάν η σύμβαση καταγγελθεί, για να διατηρήσει το δικαίωμά του για ενίσχυση ο αιτών υποχρεούται να επαναφέρει την εν λόγω έκταση σε καθεστώς προσωρινής παύσης καλλιέργειας και να μην πωλήσει, παραχωρήσει ή χρησιμοποιήσει τις πρώτες ύλες που καλλιεργήθηκαν σε γαίες που τέθηκαν εκτός σύμβασης. Η διάταξη αυτή εφαρμόζεται τηρουμένων των αναλογιών, σύμφωνα με το άρθρο 3 παράγραφος 4 έκτο εδάφιο του εν λόγω κανονισμού, στην περίπτωση κατά την οποία η σύμβαση έχει αντικατασταθεί από δήλωση.
(2) Λόγω της σοβαρής ξηρασίας που ενέκυψε εδώ και μερικούς μήνες σε ορισμένες περιοχές της Κοινότητας, η Επιτροπή ενέκρινε τους κανονισμούς (ΕΚ) αριθ. 1360/2003(5) και (ΕΚ) αριθ. 1408/2003(6) που επιτρέπουν στους γεωργούς, κατά παρέκκλιση και για την περίοδο 2003/04, να χρησιμοποιήσουν τις εκτάσεις που δηλώθηκαν υπό καθεστώς παύσης καλλιέργειας στις πληγείσες περιοχές για τη διατροφή των ζώων.
(3) Έχοντας υπόψη τις συνεχιζόμενες δυσκολίες για να διασφαλιστεί η διατροφή των ζώων στις περιοχές που έχουν πληγεί από την ξηρασία, πρέπει να προβλεφθεί και παρέκκλιση για να επιτραπεί η χρήση της πρώτης ύλης που καλλιεργήθηκε στις γαίες που δηλώθηκαν σε προσωρινή παύση καλλιέργειας σύμφωνα με τον κανονισμό (ΕΚ) αριθ. 2461/1999. Δεδομένου ότι η παρέκκλιση αυτή είναι συμπληρωματική σ' αυτή που προβλέπεται από τον κανονισμό (ΕΚ) αριθ. 1408/2003, είναι σκόπιμο να προβλεφθεί η ίδια η ημερομηνία εφαρμογής.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση από το άρθρο 7 δεύτερο εδάφιο στοιχείο β) του κανονισμού (ΕΚ) αριθ. 2461/1999, ο αιτών που είναι εγκατεστημένος σε περιφέρεια που έχει αναγνωριστεί ως πληγείσα από την ξηρασία σύμφωνα με τους κανονισμούς (ΕΚ) αριθ. 1360/2003 και (ΕΚ) αριθ. 1408/2003, στον οποίο επετράπη από την αρμόδια αρχή να τροποποιήσει ή να καταγγείλει τη σύμβαση ή τη δήλωση που αναφέρεται στο άρθρο 3 παράγραφος 4 του κανονισμού (ΕΚ) αριθ. 2461/1999, μπορεί να χρησιμοποιήσει την πρώτη ύλη που συγκομίστηκε στις εν λόγω γαίες για την περίοδο 2003/04, για τη διατροφή των ζώων.
2. Τα οικεία κράτη μέλη λαμβάνουν όλα τα απαιτούμενα μέτρα προκειμένου να διασφαλίσουν την τήρηση του μη κερδοσκοπικού χαρακτήρα της χρησιμοποίησης της πρώτης ύλης που αναφέρεται στην παράγραφο 1.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 18 Ιουλίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Οκτωβρίου 2003.

Labels: 20
15
6